Але вернемся да грошай. Дзе іх знайсці на манументальную аздобу? Яшчэ за Савецкім часам мы мелі такі досвед: два працэнты ад кошту будаўніцтва ішло на гэтыя мэты. Невыпадкова тое, што лепшыя творы былі здзейснены тады… Гэты досвед і сёння быў бы вельмі прыдатным. А каб зразумець, што мы ўжо страцілі і губляем надалей, звяртаюся да сваіх калег-мастакоў праз газету “Культура” з прапановай: зрабіць рэспубліканскую мастацкую выставу нерэалізаваных манументальных праектаў якраз за апошнія 20 гадоў. Ведаю шмат творцаў, у якіх па кутах майстэрань збіраюць пыл такія ідэі, незвычайныя — і класічныя, і больш супярэчлівыя, і, здаецца, аўтарскія прапановы, якія, можа, ніхто і ніколі і не ўбачыць нідзе, як на прапанаванай выставе пад умоўнай назвай “Магчымыя магчымасці”. На ёй грамада пабачыла б, колькі значных, неабходных, нечаканых аб’ектаў манументальна-дэкаратыўнага мастацтва магло заззяць на карце Беларусі.